5 vas ná moord op taxibestuurder in Ceres | Netwerk24
Deur Roshé Taka 18 Junie 2019 13:13
Soos vroeër berig, is die moord glo uit wraak gepleeg nadat ’n lid van die Codeta-taxivereniging verlede Sondag in Nduli vermoor is.
Kapt. Lindikhaya Mkhontwana, ’n woordvoerder van die Worcester-polisie, het in ’n verklaring gesê die vyf mans, tussen 33 jaar en 64 jaar oud, is Donderdagaand deur die polisietaakspan in hegtenis geneem.
Volgens Mkhontwana wil dit voorkom asof die moord uit ’n taxi-oorlog tussen die twee mededingende taxiverenigings Cata en Codeta spruit.
Dié moord was in dieselfde week wat Patrick Cosani (49), voorsitter van die Blackheath-Malibu-taxivereniging, en nog ’n man, John Neethling, kort ná mekaar in Blackheath doodgeskiet is.
Cosani is op Dinsdag 11 Junie om 06:00 buite sy huis geskiet, terwyl Neethling kort daarna by ’n vulstasie in Buttkopsweg geskiet is en aan sy wonde beswyk het.
Bonginkosi Madikizela, Wes-Kaapse LUR vir vervoer en openbare werke, het verlede Dinsdag kort na dié moord gesê die Blackheath-Malibu-gebied loop deur onder onwettige operateurs wat glo roetes oorneem, wat tot geweld en spanning tussen taxiverenigings gelei het.
Die volgende dag is ’n 35-jarige man by die taxistaanplek op ’n parkeerterrein oorkant die Grand Central-winkelsentrum in Eersterivier doodgeskiet. ’n 24-jarige man is in dié voorval gewond.
Op dieselfde dag is ’n 32-jarige man in ’n ander skietvoorval op ’n parkeerterrein by die Shoprite-winkelsentrum in Kuilsrivier doodgeskiet.
Volgens Mkhontwana sal die mans Dinsdag in die landdroshof op Ceres verskyn.
Meer oor: Ceres | Taxigeweld